6 बच्चों की मां हूं, 50 साल पहले किया बीए, नौकरी ठुकराकर बेटियों-बेटों को बनाया अफसर
मैं सरोज छह बच्चों की मां हूं। चार बेटियां और दो बेटे। जीवन के 70 वसंत देख चुकी हूं। उम्र की इस दहलीज पर आकर सुकून से हूं क्योंकि मेरे सभी बच्चे हीरे के टुकड़े हैं जी!
मैं सरोज छह बच्चों की मां हूं। चार बेटियां और दो बेटे। जीवन के 70 वसंत देख चुकी हूं। उम्र की इस दहलीज पर आकर सुकून से हूं क्योंकि मेरे सभी बच्चे हीरे के टुकड़े हैं जी! लायक, कामयाब और इंसानियत से भरे। एक मां को और क्या चाहिए। मुझे अपने जीवन भर का तप अपने बच्चों के चेहरों और उनकी सफलता में दिखता है। 
मदर्स डे पर भास्कर वुमन में आज मेरी कहानी पढ़िए। 
सरोजनी-इंदिरा की तरह बनो 
मेरे घर में शुरू से पढ़ाई-लिखाई का माहौल रहा। पिता सचिवालय में नौकरी करते थे। मां उस जमाने में मैट्रिकुलेट रहीं। स्कूल के दिनों में ही पापा कहते, खूब पढ़ो-लिखो, सरोजनी नायडू, इंदिरा गांधी की तरह बनो। हम पांचों भाई-बहनों को पढ़ाई के लिए उत्साहित किया गया।
BA कर लेगी तो लड़का खोजने में परेशानी होगी 
मैं बहनों में सबसे बड़ी थी। उस दौर में जब कोई मिडिल क्लास परिवार की लड़की पढ़-लिख जाती तो परिवार समाज से डरने लगता। लड़कियों को बहुत कम लोग बीए कराते। मेरे घर में भी दबाव था कि बेटी की शादी करो, और आगे न पढ़ाओ। रिश्तेदार कहते, पढ़ गई तो लड़का कहां से लाओगे। इस तरह 1972 में मेरी शादी हो गई।
प्रेग्नेंसी के नौवें महीने में ग्रेजुएशन फाइनल की परीक्षा दी 
शादी तो हो गई, लेकिन मैं किसी भी हाल में ग्रेजुएशन को टालना नहीं चाहती थी। मुझे जुनून था कि ग्रेजुएशन पूरी करनी है। बच्चे के जन्म हो जाने और पालने के चक्कर में मेरा ग्रेजुएशन लटक न जाए इसलिए ससुराल में भी पढ़ाई जारी रखी।
खबर में आगे बढ़ने से पहले एक पोल में अपनी राय साझा करते चलें-
मैंने गुरु गोविंद सिंह कॉलेज पटना सिटी से बीए किया। घर में गाड़ी नहीं थी, एग्जामिनेशन सेंटर में अलग से बेंच लगवाई गई। बढ़े हुए पेट से और पेट में बच्चे की धमाचौकड़ी महसूस करते हुए मैंने अपना इम्तिहान दिया। खुश हूं कि बीए पास हो गई।
कभी किसी ने नहीं कहा कि हमें लड़का ही चाहिए 
पढ़ाई-लिखाई और संस्कारों का असर हमेशा साथ रहता है। एक-एक कर मुझे छह बच्चे हुए, चार बेटियां और दो बेटे। बेटियां ही नहीं, बेटे भी होने चाहिए, ऐसा मैंने कभी नहीं सोचा। परिवार में कोई सोचता भी होगा मगर मेरे सामने किसी ने कहा नहीं। शायद मैं भाग्यशाली थी। लेकिन 70 साल की उम्र में आज आपसे कहती हूं कि मैंने 54 महीने यानी जिंदगी के साढ़े चार साल प्रेग्नेंसी को दिया। हा…हा… हा…
बीमार पड़ी तो पति ने रात-रात भर जागकर सेवा की 
जब बड़ी लड़की का जन्म हुआ तो तबीयत बिगड़ गई। ब्लड प्रेशर काफी बढ़ गया। घर पर मां और बहनें थीं। रात भर अस्पताल में रही और पति सिरहाने बैठ कर जागते रहे। पिता यह देखकर खुश होते कि उनकी बेटी का जीवन साथी एक संवेदनशील व्यक्ति है। लेकिन मेरे पति चाहे अपने काम कितने मशगूल रहे मेरा ख्याल रखने से कभी नहीं चूके। और मैं बच्चों का ख्याल रखने में जुटी रही।
बच्चों के लिए सरकारी नौकरी का ऑफर ठुकरा दिया 
पहले दो प्राइवेट स्कूलों में पढ़ाया। अंग्रेजी और मैथ्स की टीचर रही। शादी के बाद ससुराल में सरकारी नौकरी का ऑफर मिला। मेरी सास अध्यापिका थीं। वो जिस स्कूल में थीं, वहां प्रिंसिपल की पोस्ट खाली थी। घर के लोगों ने कहा कि नौकरी कर लो, लेकिन मुझे लगा कि गांव में रहकर बच्चों की परवरिश पूरी नहीं हो पाएगी। इसलिए मैंने बच्चों का भविष्य संवारने के लिए सरकारी नौकरी को ठुकरा दिया। बच्चे मेरे लिए प्रथम हैं, उन्हें कामयाब बनाना ही मेरा उद्देश्य है, इसी सोच के साथ आगे बढ़ी।
बच्चों को सरकारी स्कूल में पढ़ाया 
फिर समय आया प्राइवेट स्कूलों का। शानो-शौकत वाले स्कूल। मेरे छह बच्चे पढ़ने वाले थे। मैं वो मोटी फीस नहीं दे सकती थी, लोग कहते कि बच्चों को प्राइवेट में नहीं पढ़ाया तो करिअर नहीं बन पाएगा। लेकिन मेरा मानना है कि पढ़ाई जरूरी है, मैं जैसा पढ़ाऊंगी, बच्चे वैसे ही बनेंगे। मैं बच्चों से यही कहती कि जो अच्छा है उसे ग्रहण करो और जो बुरा है उसे छोड़ते जाओ, कामयाबी जरूर मिलेगी। मुझे गर्व है कि हम गरीब मां-बाप का पैसा बच्चों ने बर्बाद नहीं किया।
घर में कभी ट्यूटर नहीं रखा, बच्चों को खुद ही पढ़ाया 
मुझे बच्चों को पढ़ाने का अनुभव था इसलिए घर में कभी ट्यूटर नहीं रखा। बच्चों को खुद ही पढ़ाया एक ट्यूटर की तरह। स्कूल लेवल तक बच्चों को कभी एक्स्ट्रा ट्यूशन के लिए नहीं जाना पड़ा। अंग्रेजी, गणित और साइंस तीनों मैं खुद पढ़ाती थी।
मेरे सिले कपड़े पहन कर बेटियां कॉलेज जातीं 
छह बच्चों का परिवार चलाना आसान नहीं। पति को जो तनख्वाह मिलती उसी में पूरा घर चलाना पड़ता। घर का राशन, बच्चों की पढ़ाई, कपड़े, दवा इन सबके लिए बहुत सोच-समझ कर खर्च करती। जब बच्चे नए क्लास में जाते तो सबको एक साथ ही किताबें, यूनिफॉर्म की जरूरत पड़ती। वो महीना खर्चों की बाढ़ ला देता। कभी पीएफ से निकालते, कभी बचत को खंगालते, दिल को तसल्ली देते कि पैसा तो आना-जाना है पर हमें अपने बच्चों का भविष्य बनाना है।
अपने बच्चों के कपड़े मैं खुद सिलती। सस्ते बाजार तलाशती, मंगल बाजार या शनि बाजार से कपड़े लाती। खुद सी लेती। बच्चों को पहनाती। मैं ही अपने बच्चों की डिजाइनर भी थी। जब बेटियां कॉलेज जाने लगीं तब भी मेरे हाथ के सिले कपड़े पहनकर जातीं। घर में एक थान आता और सब बच्चे पहनते।
पैसे बचाने के लिए घर में साग-सब्जियां उगाने लगी 
जब बड़ी बेटी कॉलेज में आ गई तब पढ़ाई का खर्च बढ़ गया। पैसों की तंगी रहती। दूसरी चीजों पर खर्च करने में कटौती हो सकती है लेकिन खाने-पीने में नहीं। तब घर के पीछे थोड़ी बहुत जमीन खाली थी। उस पर ही कई तरह की सब्जियां उगाई। रोज सब्जियों पर जो खर्च होता था, वह पैसा बचने लगा।
पहले बेटियां अफसर बनीं और फिर बेटे 
मेरे लिए हर दिन मदर्स डे है। बच्चे जब रोज मां का चरण स्पर्श करें तो इससे खूबसूरत दिन मां के लिए कौन सा होगा। आज मेरे सारे बच्चे बड़े-बड़े पदों पर काम कर रहे हैं। दो बेटियां रेलवे और दो बेटियां बैंक में अफसर हैं। दो बेटे हैं और दोनों भारतीय राजस्व सेवा (IRS) में हैं।
न बेटियों को दहेज दिया और न बेटों के लिए दहेज लिया
मैंने हमेशा सच पर चलने का संकल्प लिया। भूलकर भी गलती न करूं, यही ईश्वर से प्रार्थना रही। अखबारों में मैट्रिमोनियल के विज्ञापनों से बेटे-बेटियों की शादियां पूरे रस्मों-रिवाज से तो हुईं पर दहेज न दिया, न लिया। ईश्वर का शुक्र है शादियों को लेकर हम कर्जदार भी नहीं हुए। लेकिन जब मैं दहेज की कहानियां अगल-बगल से सुनती हूं तो दुख होता है। ‘दहेज की मांग’ किस बला का नाम है जो हमारा पीछा ही नहीं छोड़ती। लड़के भी क्या रेट पर बिकते हैं? कैसी मांएं हैं जो बच्चों का ‘दाम’ लगाती हैं? उन्हें मां नहीं कहिए। पढ़े-लिखे होने का मतलब क्या है?
सिर में चोट लगने से चलने-फिरने में परेशानी 
कुछ साल पहले आंधी-पानी के समय आम के पेड़ की एक टहनी टूट कर मेरे सिर पर गिर गई। तब नर्वस सिस्ट्म में चोट लगी। इसकी वजह से चलने-फिरने में थोड़ी परेशानी होती है। लेकिन मुझे लाठी की जरूरत नहीं है। मेरे बच्चे ही मेरे बुढ़ापे की लाठी हैं।
मैं धार्मिक हूं, पर कर्तव्य और संवेदनशीलता के मामलों में। ममता और करूण हृदय के साथ धर्म के रास्ते पर चलती रही हूं। मैंने देवराहा बाबा से दीक्षा ली है जिनके दर्शन दुर्लभ होते थे। उनका आशीर्वाद लेने के लिए डॉ. राजेंद्र प्रसाद, इंदिरा गांधी जैसी शख्सियत पहुंचे थे।
चलते-चलते चंद्रकांत देवताले की लिखी एक कविता पढ़ लीजिए...
